E6 Biri–Otta-prosjektet

E6 Biri–Otta-prosjektet var et omfattende veiprosjekt på E6 i regi av Statens vegvesen. Prosjektet ble delvis gjennomført og omfattet 140 kilometer opprustet eller ny E6 fra Biri via Lillehammer og gjennom Gudbrandsdalen til Otta. Prosjektet innebar at strekningen skulle oppgraderes til motortrafikkvei med midtrekkverk og forbikjøringfelt. Målet var å øke fremkommeligheten og trafikksikkerheten.    
Prosjektet var delt inn i flere delprosjekter, der tre av dem ble fullført frem til 2016: Midtrekkverk på strekningen Biri–Vingrom, ny vei Ensby–Tretten og ny vei Frya–Sjoa. Sistnevnte strekning er 33 km, kostet 7 milliarder kroner og var blant de største entreprisene Statens vegvesen noen gang har tildelt. Strekningen ble åpnet 17. desember 2016 og ledet gjennomgangstrafikken utenom tettstedene Hundorp, Vinstra og Kvam.    
Høsten 2018 ble de gjenværende delprosjektene satt på vent, da Biri–Otta-prosjektet ble delt i to. Strekningen Moelv–Ensby, og siden Ensby–Øyer, ble overført til veiselskapet Nye Veier AS. Selskapet skal bygge motorvei på strekningen i perioden 2020–2025. Statens vegvesen beholdt ansvaret for Øyer–Otta, men i 2019 ble også denne strekningen overført til Nye Veier. Det er ukjent når denne strekningen bygges ut, og hvilken veistandard Nye Veier legger opp til.

Historie

Statens vegvesen begynte planleggingen av strekningen i slutten av 2000-årene, og i 2010 begynte arbeidene med strekningens første prosjekt: 18 kilometer med midtrekkverk mellom Biri og Vingrom. Prosjektet sto ferdig i 2015, og inkluderte en kort strekning med fire felt.
Den andre delstrekningen omfattet motortrafikkvei mellom Øyer og Tretten, inkludert den 3,9 kilometer lange Øyertunnelen. Strekningen ble utbygget som tofelts motortrafikkvei og åpnet for trafikk i desember 2012.
Den tredje strekningen omfattet 34 kilometer motortrafikkvei fra Frya ved Ringebu til Sjoa, og ble åpnet 17. desember 2016. Veien er bygget som tofeltsvei med midtrekkverk, forbikjøringsstrekninger og planskilte kryss. Fartsgrensen er satt til 90 km/t og 80 km/t i tunnelene. Veien er delvis finansiert gjennom bompenger. Lette kjøretøyer betaler 109 kroner én vei, og det er 20 prosent rabatt med AutoPass-brikke. Kjøretøy over 3500 kg betaler dobbelt pris. Gamle E6 ble omskiltet til 312Fylkesvei 312.
I 2018 opphørte E6 Biri–Otta-prosjektet i sin opprinnelige form, da prosjektet ble delt inn i to deler. Strekningen Moelv–Biri–Øyer ble overført til Nye Veier AS i september 2018. Statens vegvesen fortsatte planleggingsarbeidet for strekningen Øyer–Otta, men i januar 2019 ble også denne strekningen overført til Nye Veier.

Bakgrunn

Strekningen mellom Biri og Otta har hatt mange alvorlige trafikkulykker, og framkommeligheten er dårlig på grunn av stor trafikk og nedsatt hastighet på lange strekninger. Beboere langs veien er plaget av støy og forurensing. Lokalvei mangler flere steder. Etter flommen i 2011 ble planene for strekningen Frya–Sjoa justert med tanke på større vannmengder i sidelevene og i Lågen. Veibanen er lagt 1 meter høyere enn en såkalt 200-årsflom. Bekker og sideelver skal gå gjennom større kulverter enn normalt, og Statens vegvesen har plassert ut digitale flomvarslere i sideelvene. Oppjusteringen ble beregnet til omkring 200 millioner kroner på strekningen. På grunn av fare for flom i anleggsperioden, ble det også brukt ekstra tiltak rundt brofundamentene.